CELEX: 31981R1172
Language: el
Date: 1981-04-30
Title: Κανονισμός (ΕΟΚ) αριθ. 1172/81 τής Επιτροπής τής 30ής Απριλίου 1981 περί τών λεπτομερειών εφαρμογής τού ειδικού καθεστώτος εισαγωγής στή Ηνωμένο Βασίλειο βουτύρου προελεύσεως Νέας Ζηλανδίας

Avis juridique important

|

31981R1172

Κανονισμός (ΕΟΚ) αριθ. 1172/81 τής Επιτροπής τής 30ής Απριλίου 1981 περί τών λεπτομερειών εφαρμογής τού ειδικού καθεστώτος εισαγωγής στή Ηνωμένο Βασίλειο βουτύρου προελεύσεως Νέας Ζηλανδίας  

Επίσημη Εφημερίδα αριθ. L 120 της 01/05/1981 σ. 0070

***** ΚΑΝΟΝΙΣΜΟΣ (ΕΟΚ) αριθ. 1172/81 ΤΗΣ ΕΠΙΤΡΟΠΗΣ  της 30ής Απριλίου 1981  περί λεπτομερειών εφαρμογής του ειδικού καθεστώτος εισαγωγής στο Ηνωμένο Βασίλειο βουτύρου προελεύσεως Νέας Ζηλανδίας  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την πράξη προσχωρήσεως του 1972, και ιδίως το άρθρο 5 παράγραφος 2 του πρωτοκόλλου αριθ. 18,  τον κανονισμό (ΕΟΚ) αριθ. 858/81 του Συμβουλίου της 1ης Απριλίου 1981 περί εισαγωγής στο Ηνωμένο Βασίλειο βουτύρου Νέας Ζηλανδίας υπό ειδικούς όρους (1), και ιδίως το άρθρο 9,  Εκτιμώντας:  ότι ο κανονισμός 858/81 απαιτεί να καθορισθούν ορισμένες νέες λεπτομέρειες εφαρμογής, ιδίως όσον αφορά την τήρηση των άρθρων 4 και 5 καθώς και των αναγκαίων ανακοινώσεων στις οποίες πρέπει να προβεί το Ηνωμένο Βασίλειο για την εφαρμογή του εν λόγω κανονισμού· ότι ο κανονισμός (ΕΟΚ) αριθ. 465/73 της Επιτροπής (2) δύναται ως εκ τούτου να καταργηθεί·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Το πιστοποιητικό που αναφέρεται στο άρθρο 4 του κανονισμού (ΕΟΚ) αριθ. 858/81:  α) είναι πιστοποιητικό αριθμημένο που εκδίδεται από τις αρμόδιες αρχές της Νέας Ζηλανδίας·  β) ανταποκρίνεται στους συμπληρωματικούς όρους που έχει καθορίσει το Ηνωμένο Βασίλειο προς εξασφάλιση της ταυτότητος του σχετικού βουτύρου και της ακριβείας των στοιχείων που αναφέρει· και  γ) υποβάλλεται στις αρχές του Ηνωμένου Βασιλείου τη στιγμή της ολοκληρώσεως των τελωνειακών διατυπώσεων εισαγωγής.  2. Για να εξασφαλισθεί η τήρηση της ελάχιστης καθοριζόμενης ηλικίας του βουτύρου κατά την ημερομηνία ολοκληρώσεως των τελωνειακών διατυπώσεων εισαγωγής, το πιστοποιητικό αναφέρει την ημερομηνία παρασκευής του εν λόγω βουτύρου.  3. Το Ηνωμένο Βασίλειο πληροφορεί την Επιτροπή περί των μέτρων που έχουν ληφθεί σύμφωνα με την παράγραφο 1 υπό β.  Άρθρο 2  1. Όσον αφορά τον έλεγχο των οριακών ποσοτήτων, που αναφέρονται στο άρθρο 2, του κανονισμού (ΕΟΚ) αριθ. 858/81, λαμβάνονται υπόψη όλες οι ποσότητες για τις οποίες, κατά την εν λόγω περίοδο, έχουν ολοκληρωθεί οι τελωνειακές διατυπώσεις εισαγωγής.  2. Σε περίπτωση αλλαγής του ποσού της ειδικής εισφοράς που εκφράζεται σε ECU η σε εθνικό νόμισμα, το ποσοστό που λαμβάνεται υπόψη είναι το εφαρμοζόμενο την ημέρα της ολοκληρώσεως των τελωνειακών διατυπώσεων εισαγωγής.  Άρθρο 3  1. Το βούτυρο Νέας Ζηλανδίας που εισάγεται στο Ηνωμένο Βασίλειο δυνάμει του κανονισμού (ΕΟΚ) αριθ. 858/81 φέρει την ένδειξη καταγωγής του εκ της Νέας Ζηλανδίας, καθ' ολα τα στάδια της εμπορίας μέχρι την πώληση στον καταναλωτή στο Ηνωμένο Βασίλειο.  2. Εν τούτοις, όταν το βούτυρο Νέας Ζηλανδίας αναμειγνύεται με βούτυρο της Κοινότητος που επίσης προορίζεται για την άμεση κατανάλωση, η διάταξη της παραγράφου 1 εφαρμόζεται μόνο μέχρι το στάδιο της συσκευασίας σε μικρά πακέτα.  3. Το Ηνωμένο Βασίλειο λαμβάνει το αναγκαία μέτρα για να εξασφαλιστεί ότι:  α) το βούτυρο Νέας Ζηλανδίας που εισάγεται δυνάμει του κανονισμού (ΕΟΚ) αριθ. 858/81 δεν εξέρχεται του εδάφους του Ηνωμένου Βασιλείου· και  β) η ενίσχυση που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 1269/79 δεν παρέχεται στο βούτυρο Νέας Ζηλανδίας, περιλαμβανομένου και εκείνου που αναφέρεται στην παράγραφο 2.  Το Ηνωμένο Βασίλειο ανακοινώνει στην Επιτροπή τα μέτρα που λαμβάνει επί του εν λόγω θέματος και την πληροφορεί συστηματικά σχετικά με τις ποσότητες βουτύρου Νέας Ζηλανδίας που έχουν αποτελέσει αντικείμενο της αναμείξεως που αναφέρεται στην παράγραφο 2.  Άρθρο 4  Για το βούτυρο που προορίζεται να τύχει ή έχει τύχει του ειδικού καθεστώτος εισαγωγής που προβλέπεται  στον κανονισμό (ΕΟΚ) αριθ. 858/81, το Ηνωμένο Βασίλειο ανακοινώνει στην Επιτροπή, το αργότερο στο τέλος κάθε εβδομάδας:  α) τις αφιχθείσες ποσότητες στο Ηνωμένο Βασίλειο κατά τη διάρκεια της προηγούμενης εβδομάδας:  - για τις οποίες έχουν ολοκληρωθεί οι τελωνειακές διατυπώσεις εισαγωγής,  - για τις οποίες οι διατυπώσεις εισαγωγής δεν έχουν ακόμα ολοκληρωθεί·  β) τις αποθεματοποιημένες ποσότητες στο Ηνωμένο Βασίλειο, που είναι γνωστές κατά την πιο πρόσφατη ημερομηνία:  - για τις οποίες έχουν ολοκληρωθεί οι τελωνειακές διατυπώσεις εισαγωγής,  - για τις οποίες οι διατυπώσεις εισαγωγής δεν έχουν ακόμα ολοκληρωθεί·  γ) τις ποσότητες που έχουν πωληθεί στη βρετανική αγορά την προηγούμενη εβδομάδα·  δ) τις συσσωρευθείσες ποσότητες από 1η Ιανουαρίου κάθε έτους, που είναι γνωστές κατά την πιο πρόσφατη ημερομηνία:  - για τις οποίες έχουν ολοκληρωθεί οι τελωνειακές διατυπώσεις εισαγωγής,  - για τις οποίες οι τελωνειακές διατυπώσεις εισαγωγής δεν έχουν ακόμα ολοκληρωθεί,  - που έχουν πωληθεί στη βρετανική αγορά·  ε) τις ποσότητες που ευρίσκονται υπό μεταφορά μεταξύ Νέας Ζηλανδίας και Ηνωμένου Βασιλείου, με ένδειξη της πιθανής ημερομηνίας αφίξεώς τους·  στ) τις εφαρμοζόμενες τιμές κατά το στάδιο της πρώτης πωλήσεως.  Άρθρο 5  Ο κανονισμός (ΕΟΚ) αριθ. 465/73 καταργείται.  Άρθρο 6  Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 30 Απριλίου 1981.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 90 της 4. 4. 1981, σ. 18.  (2) ΕΕ αριθ. L 53 της 26. 2. 1973, σ. 36.